钦定古今图书集成/明伦汇编/官常典/第642卷 > 房彦谦
## 钦定古今图书集成/明伦汇编/官常典/第642卷 > 房彦谦

按《隋书》本传，“彦谦，字孝冲。广宁王孝珩为齐州刺史，
辟为主簿。时禁网疏阔，州郡之职，尤多纵弛。及彦谦
在职，清简守法，州境肃然，莫不敬惮。及周师入邺，齐
王东奔，以彦谦为齐州治中。彦谦痛本朝倾覆，将纠
率忠义，潜谋匡辅，不果而止。齐亡，归于家。周帝遣柱
国辛遵为齐州刺史，为贼帅辅带剑所执。彦谦以书”
谕之，带剑惭惧，送遵还州，诸贼并各归首。及高祖受
禅之后，遂优游乡曲，誓无仕心。开皇七年，刺史韦艺
固荐之，不得已而应命。吏部尚书虞恺一见重之，擢
授承奉郎。俄迁监察御史。